b'\n_START_ARTICLE_\nHanaoka Seish\xc5\xab\n_START_SECTION_\nHist\xc3\xb2ria\n_START_PARAGRAPH_\nHanaoka va estudiar medicina a Kyoto, i es va convertir en metge a la prefectura de Wakayama, situada prop d\'Osaka, on va n\xc3\xa9ixer. Seishu Hanaoka va aprendre la medicina tradicional japonesa, aix\xc3\xad com cirurgia europea procedent d\'Holanda. A causa de l\'autoimposada pol\xc3\xadtica d\'a\xc3\xafllament de la naci\xc3\xb3 del Sakoku,pocs textos m\xc3\xa8dics estrangers eren permesos al Jap\xc3\xb3 en aquest moment. Aix\xc3\xb2 limitava l\'exposici\xc3\xb3 de Hanaoka i altres metges japonesos als aven\xc3\xa7os m\xc3\xa8dics occidentals._NEWLINE_Hanaoka, potser el cirurgi\xc3\xa0 japon\xc3\xa8s m\xc3\xa9s notable del per\xc3\xadode Edo, era fam\xc3\xb3s per la combinaci\xc3\xb3 de cirurgia holandesa i japonesa i la introducci\xc3\xb3 de t\xc3\xa8cniques quir\xc3\xbargiques modernes per Jap\xc3\xb3.Hanaoka oper\xc3\xa0 amb \xc3\xa8xit d\'hidrocele, f\xc3\xadstula anal, i fins i tot va dur a terme certs tipus de cirurgia pl\xc3\xa0stica. Va ser el primer cirurgi\xc3\xa0 al m\xc3\xb3n que utilitz\xc3\xa0 l\'anest\xc3\xa8sia general en cirurgia i que es va atrevir a operar c\xc3\xa0ncers de mama i orofaringe, a eliminar os necr\xc3\xb2tic, i a dur a terme amputacions d\'extremitats al Jap\xc3\xb3.\n_START_SECTION_\n\xc3\x9as del ts\xc5\xabsensan com a anest\xc3\xa8sic general\n_START_PARAGRAPH_\nUn cop perfeccionada, Hanaoka comen\xc3\xa7\xc3\xa0 a administrar la seva nova beguda sedant per induir un estat de consci\xc3\xa8ncia equivalent o aproximat al de l\'anest\xc3\xa8sia general moderna per als seus pacients. Kan Aiya (\xe8\x97\x8d\xe5\xb1\x8b\xe5\x8b\x98)era una dona de 60 anys d\'edat, la fam\xc3\xadlia de la qual era assetjada pel c\xc3\xa0ncer de mama - Kan era l\'\xc3\xbaltim dels seus components vius. El 13 d\'octubre de 1804, Hanaoka va realitzar una mastectomia parcial del c\xc3\xa0ncer de mama a Kan Aiya, utilitzant ts\xc5\xabsensan com a anest\xc3\xa8sia general. Aix\xc3\xb2 \xc3\xa9s considerat avui per alguns com la primera documentaci\xc3\xb3 fiable d\'una operaci\xc3\xb3 realitzada amb anest\xc3\xa8sia general.Gaireb\xc3\xa9 quaranta anys passarien abans que Crawford Williamson Long utilitz\xc3\xa9s anest\xc3\xa8sia general a Jefferson (Ge\xc3\xb2rgia)._NEWLINE_L\'\xc3\xa8xit de Hanaoka en la realitzaci\xc3\xb3 d\'aquesta operaci\xc3\xb3 sense dolor aviat es va fer \xc3\xa0mpliament conegut, i els pacients van comen\xc3\xa7ar a arribar de tot arreu del Jap\xc3\xb3. Hanaoka va passar a realitzar moltes operacions usant ts\xc5\xabsensan, incloent la resecci\xc3\xb3 de tumors malignes, l\'extracci\xc3\xb3 de c\xc3\xa0lculs en la bufeta, i amputacions de les extremitats. Abans de la seva mort el 1835, Hanaoka havia realitzat m\xc3\xa9s de 150 operacions de c\xc3\xa0ncer de mama. Tamb\xc3\xa9 va idear i modificar els instruments quir\xc3\xbargics, i va formar i educar a molts estudiants usant la seva pr\xc3\xb2pia filosofia de praxi m\xc3\xa8dica. Hanaoka va atreure molts estudiants, i les seves t\xc3\xa8cniques quir\xc3\xbargiques esdevingueren conegudes com el m\xc3\xa8tode Hanaoka.\n_START_SECTION_\nLlegat\n_START_PARAGRAPH_\nPer b\xc3\xa9 que es diu que alguns dels seus pacients es van beneficiar del treball de Hanaoka, pel que sembla no va tenir impacte en el desenvolupament de l\'anest\xc3\xa8sia general a la resta del m\xc3\xb3n. La pol\xc3\xadtica nacional d\'a\xc3\xafllament del shogunat Tokugawa va impedir que els \xc3\xa8xits de Hanaoka es fessin p\xc3\xbablics fins despr\xc3\xa9s que l\'a\xc3\xafllament acab\xc3\xa9s el 1854. Per aquell temps, les diferents t\xc3\xa8cniques per a l\'anest\xc3\xa8sia general ja havien estat desenvolupades de manera independent per part de cient\xc3\xadfics i metges estatunidencs i europeus. La Societat Japonesa d\'Anestesi\xc3\xb2legs per\xc3\xb2, ha incorporat una representaci\xc3\xb3 de la flor de l\'estramoni en el seu logotip en honor al treball pioner de Hanaoka.\n_START_SECTION_\nCultura popular\n_START_PARAGRAPH_\nL\'escriptor japon\xc3\xa8s Sawako Ariyoshi va escriure una novel\xc2\xb7la titulada L\'esposa del metge (japon\xc3\xa8s \xe8\x8f\xaf\xe5\xb2\xa1\xe9\x9d\x92\xe6\xb4\xb2\xe3\x81\xae\xe5\xa6\xbb), basada en la vida real de Hanaoka Seish\xc5\xab barrejada amb un conflicte fictici entre la seva mare i la seva dona. La novel\xc2\xb7la fou versionada per al cinema el 1967 en una pel\xc2\xb7l\xc3\xadcula dirigida per Yasuzo Masumura, Hanaoka Seish\xc5\xab no tsuma (o sigui "L\'esposa de Seishu Hanaoka").'